L'Ajuntament de Sagunt homenatja a Ramón Lapiedra, fill adoptiu de la ciutat
06 de juliol 2021

![Imagen 1](/media/mrshrg5i/75-c_ramoncuerpo.jpg)

El catedràtic de Física Teòrica, Ramón Lapiedra Civera, fill adoptiu de Sagunt des del passat 30 de setembre per acord plenari, sumarà un nou honor este dijous, 8 de juliol, amb l'homenatge que li brindarà el Consistori en reconeixement a la seua trajectòria.

L'acte se celebrarà en el Centre Cultural Mario Monreal a partir de les 19.30 hores i estarà conduït per la periodista Palmira Benajas. A més l'esdeveniment comptarà amb l'actuació musical del panista Omar Vilata Balaguer.

Ramón Lapiedra Civera va nàixer a Almenara (La Plana Baixa) en 1940. Es va llicenciar en Ciències Físiques per la Universitat Complutense de Madrid i es va doctorar en Física Teòrica en les universitats de París i Barcelona. Va ser becat dels governs espanyol i francés en el Collège de France i investigador en el Centre National de la Recherche Scientifique. Els seus estudis principals s'han centrat en les equacions de la mecànica relativista predictiva.

Lapiedra ha desenvolupat 25 publicacions en l'àrea de la qual és catedràtic, la Física Teòrica, i ha participat en cinc obres de divulgació. També ha intervingut com a investigador principal en dos projectes científics subvencionats. A més, ha sigut rector de la Universitat de València - Estudi General des de 1984 fins a 1994, doctor honoris causa per la Universitat Jaume I de Castelló de la Plana, membre del Consell Valencià de Cultura i de l’Institut d’Estudis Catalans, així com expresident de la plataforma Valencians pel Canvi.

La majoria dels articles i publicacions del fill adoptiu de la ciutat han aparegut en revistes especialitzades d'abast internacional. La seua investigació es desenvolupa en els camps de l'electrodinàmica, gravitació, cosmologia, astrofísica i fonaments de mecànica quàntica.

Entre els llibres de la seua autoria es compten _Els dèficits de la realitat i la creació del món_, editat per la Universitat de València (2004), que va obtindre el premi Crítica Serra de Oro de Investigación, i la seua versió en castellà (amb ampliacions): _Las carencias de la realidad. La conciencia, el universo y la mecánica cuántica_ (Tusquets, 2008).

Els seus últims articles sobre epistemologia, fonaments de la mecànica quàntica, cosmologia i educació han sigut publicats en revistes com per exemple _Arbor_, _Sistema_, _Actes de la Universitat d'Estiu de Gandia_, i en diverses obres de l’Institut d’Estudis Catalans.

La Corporació Municipal va aprovar en sessió extraordinària telemàtica el passat 30 de setembre de 2020 el nomenament de Ramón Lapiedra Civera com a fill adoptiu de la ciutat a proposta de la comissió de Cultura, Educació i Oci.

Aquelles persones interessades a assistir ho podran fer de manera gratuïta descarregant prèviament la seua entrada a través de l’[**enllaç**](https://www.servientradas.com/espectaculo/AYUNTAMIENTO_DE_SAGUNTO/3/homenaje-a-ramon-lapiedra.html), ja que l'aforament és limitat. Cal recordar que durant l'homenatge es contemplaran totes les mesures de seguretat i prevenció enfront de la pandèmia i que, així mateix, estes mateixes precaucions sanitàries seran d'obligat compliment per a totes les persones que hi acudisquen.​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-homenatja-a-ramon-lapiedra-fill-adoptiu-de-la-ciutat/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-homenatja-a-ramon-lapiedra-fill-adoptiu-de-la-ciutat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-homenatja-a-ramon-lapiedra-fill-adoptiu-de-la-ciutat/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-homenatja-a-ramon-lapiedra-fill-adoptiu-de-la-ciutat/)